b'\n_START_ARTICLE_\nJ\xc3\xa4rve vasallilinnus\n_START_PARAGRAPH_\nJ\xc3\xa4rve vasallilinnus asub Ida-Virumaal Toila vallas Tallinna\xe2\x80\x93Narva maantee \xc3\xa4\xc3\xa4res._NEWLINE_J\xc3\xa4rve m\xc3\xb5isa on esmakordselt mainitud 1497. aastal, mil see kuulus Lodede perekonnale ning kandis T\xc3\xbcrpsali nime._NEWLINE_Kivilinnus p\xc3\xbcstitati veidi hiljem, aastal 1508, kui J\xc3\xa4rve m\xc3\xb5is kuulus Payk\xc3\xbcllide suguv\xc3\xb5sa valdusse ning oli nende k\xc3\xa4es aastani 1808._NEWLINE_Linnus ehitati kohalikust paest ja on tolle aja \xc3\xbcks omap\xc3\xa4rasemaid kaitseehitisi ning oli algselt kolmekorruseline. Linnuse algsest kolmest korrusest on s\xc3\xa4ilinud kaks alumist korrust. \xc3\x9clemine kaitsekorrus v\xc3\xb5is h\xc3\xa4vineda juba Liivi v\xc3\xb5i P\xc3\xb5hjas\xc3\xb5ja ajal. Linnuse pikkus on 17,5 meetrit, laius 12,7 meetrit ja m\xc3\xbc\xc3\xbcride paksus on 1,75\xe2\x80\x932 meetrit. Linnuse k\xc3\xb5rge soklikorruse peal oli kaks elukorrust, mis olid kaheruumilised. Suuremal ruudukujulisel pearuumil on t\xc3\xb5usva kiirujoonega kuplitaoline ristv\xc3\xb5lv. Selle k\xc3\xb5rgus ulatub 7 meetrini. Elukorruse k\xc3\xb5rgus on 3,5 meetrit, k\xc3\xb5rge l\xc3\xa4\xc3\xa4nepoolne v\xc3\xa4iksem osa on piklik ja kahev\xc3\xb5lvilise laega. P\xc3\xb5hja- ja idapoolses seinas on suur ni\xc5\xa1\xc5\xa1, kus ilmselt asusid voodipaigad. Soklikorrus on hiljem v\xc3\xb5lvitud ja laskeavadega varustatud. Korruse loodenurgas asub \xc3\xbclakorrust soojendav keris h\xc3\xbcpokaustiga seotud soojakanal. Kahe ruumi p\xc3\xb5hjapoolses osas oli peakorrusele viiv m\xc3\xbc\xc3\xbcritrepp. Kaitsekorrusele p\xc3\xa4\xc3\xa4ses vaid m\xc3\xb6\xc3\xb6da redelit, mis ohu korral \xc3\xbcles t\xc3\xb5mmati._NEWLINE_Villem Raami uurimist\xc3\xb6\xc3\xb6de j\xc3\xa4rgi pidi linnuse k\xc3\xb5rval eeshoovis linnuse p\xc3\xb5hjaseina k\xc3\xb5rval olema puidust elumaja. Sellest oli sissep\xc3\xa4\xc3\xa4s linnuse soklikorrusele ja hoone teiselt korruselt peakorruse v\xc3\xb5lvsaali. Ka k\xc3\xb6\xc3\xb6k v\xc3\xb5is asuda samas k\xc3\xb5rval puitelamus. Kaevamist\xc3\xb6\xc3\xb6dega selgus ka, et linnuse p\xc3\xb5hjapoolsel k\xc3\xbcljel asusid puithooned, mis moodustasid kastellitaolise piiratud eeshoovi. See oli ka kaitse omadustega majandushoov linnusele.'